Një shpikje synon të ulë varësinë tek bateritë kimike
Rimbushje e pajisjeve elektronike të lëvizshme me anë të energjisë njerëzore.
Në Universitetin e Viskonsinit duan të ulin varësinë tonë ndaj baterive të kushtueshme të cilat ndotin dhe mjedisin, të paktën në rastin e pajisjeve të lëvizshme. Ata synojnë të përdorin energjinë njerëzore. Prof. Krupenkin thotë se një vrapues mund të prodhojë energji deri në një kilovat. Zoti Krupenkin dhe kolegët eksperimentuan duke vendosur një pajisje në këpucë e cila grumbullon, ruan dhe shndëron lëvizjen e njeriut në elektricitet. Një nga elementët e kësaj pajisjeje është mbledhësi i energjisë i cili ka dy dhomëza të mbushura me mijëra bulëza të lëngshme të cilat vihen në lëvizje me ecjen e njeriut. Ky lloj telefoni celular që funksionon me energji njerëzore është pa tel. Ai komunikon me një transmetues celular gjithashtu të vendosur në këpucë, i cili për të punuar përdor një teknologji me energji të ulët pa tel të ngjashme me teknologjinë Bluetooth. Sinjali përcillet prej transmetuersit tek kullat me antenat e telefonave celularë. Një sistem i tillë pakëson në mënyrë të ndjeshme konsumin e energjisë prej pajisjes së lëvizshme, në rastin tonë telefonit celeular, duke i lejuar atij të punojë për një kohë më të gjatë. Gjithë përbërësit e sistemit kanë pak a shumë përmasat e një karte krediti. Prof. Krupenkin thotë se përfitimi më i madh është fakti i të pasurit gjithmonë energji gati për t’u përdorur. Ndryshe nga bateritë e zakonshme, mbledhësi i energjisë nuk ka nevojë të rimbushet. Shkencëtari Krupenkin nuk pret që kjo pajisje të zëvendësojë bateritë e zakonshme por ai pret që ajo të ulë varësinë tonë ndaj tyre. Zoti Krupenkin thotë se kjo teknologji mund të përdoret për çdo lloj telefoni celular dhe kompjuteri portativ.Ai gjithashtu parashikon përdorimin e saj në vende ku rrjetet elektrike të nevojshme për rimbushjen e baterive janë të shtrenjta apo të padisponueshme, apo për lehtësimin e peshës që ushtarët janë të detyruar të mbartin për shkak të pajisjeve të tyre të rënda me bateri. Ai parashikon ta hedhë këtë prodhim në treg brenda dy vjetësh.